Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 520/10)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN VAKIOMUUTOSTA KOSKEVA TIEDONANTO

”Côtes de Bordeaux Saint-Macaire”

PDO-FR-A0707-AM03

Tiedonannon päivämäärä: 26. lokakuuta 2021

HYVÄKSYTYN MUUTOKSEN KUVAUS JA PERUSTELUT

1. Virallinen geokoodi

Maantieteellisen alueen ja välittömässä läheisyydessä sijaitsevan alueen kunnat on päivitetty virallisen geokoodin mukaisesti.

Alueen rajat pysyvät samoina.

Muutetaan yhtenäisen asiakirjan 6 ja 9 kohtaa.

2. Rajattu viljelyalue

Lisätään eritelmän 1 luvun IV kohdan 2 alakohdassa ilmaisun ”3. toukokuuta 2017” jälkeen ilmaisu ”ja 3. kesäkuuta 2021”.

Tämän muutoksen tarkoituksena on lisätä päivämäärä, jona kansallinen toimivaltainen viranomainen hyväksyi maantieteellisellä tuotantoalueella sijaitsevan rajatun viljelyalueen muutoksen. Viljelyalueen rajaamisella tarkoitetaan asianomaisen suojatun alkuperänimityksen tuotantoon soveltuvien viljelylohkojen määrittämistä maantieteellisellä tuotantoalueella.

Tämä muutos ei vaikuta yhtenäiseen asiakirjaan.

3. Valtuutettujen varastonpitäjien välisen siirron päivämäärä

Poistetaan 1 luvun IX kohdan 5 alakohdan b alakohta, joka koskee päivämäärää, jona viini lasketaan liikkeelle valtuutettujen varastonpitäjien välillä.

Tämä muutos ei vaikuta yhtenäiseen asiakirjaan.

4. Valvontaelintä koskevat tiedot

Valvontaelintä koskevien tietojen sanamuotoa on tarkistettu sen yhdenmukaistamiseksi muita nimityksiä koskevien eritelmien kanssa. Muutos on puhtaasti toimituksellinen.

Tämä muutos ei vaikuta yhtenäiseen asiakirjaan.

YHTENÄINEN ASIAKIRJA

1. Nimi/nimet

Côtes de Bordeaux Saint-Macaire

2. Maantieteellisen merkinnän tyyppi:

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

1. Kuivat valkoviinit

LYHYT KIRJALLINEN KUVAUS

Sémillon B -lajikkeessa on usein hienovaraisia valkoisten kukkien ja hedelmien aromeja, ja sen maku on runsas ja pehmeä. Usein siihen yhdistetään Sauvignon B-, Sauvignon gris G- ja Muscadelle B-lajikkeita, jotka antavat viinille hedelmäisiä vivahteita ja tuoreutta.

Viinien luonnollinen alkoholipitoisuus on 11 tilavuusprosenttia.

Käymiskykyisten sokereiden enimmäispitoisuus on alle 4 g/l.

Viinin kokonaisalkoholipitoisuus on väkevöinnin jälkeen enintään 13,5 tilavuusprosenttia.

YLEISET ANALYYTTISET OMINAISUUDET

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus milliekvivalentteina litrassa Haihtuvien happojen pitoisuus enintään (mEq/l) 13,26 Kokonaisrikkidioksidipitoisuus enintään (mg/l) 200

2. Puolimakeat valkoviinit

LYHYT KIRJALLINEN KUVAUS

Sémillon B -lajikkeessa on usein hienovaraisia valkoisten kukkien ja hedelmien aromeja, ja sen maku on runsas ja pehmeä. Usein siihen yhdistetään Sauvignon B-, Sauvignon gris G- ja Muscadelle B-lajikkeita, jotka antavat viinille hedelmäisiä vivahteita ja tuoreutta.

Luonnollinen vähimmäisalkoholipitoisuus on 13,5 tilavuusprosenttia.

Käymiskykyisten sokereiden pitoisuus on 34–45 g/l.

Kuivasokeroimalla tai puhdistetun tiivistetyn rypäleen puristemehun avulla tapahtuvan väkevöinnin jälkeen kokonaisalkoholipitoisuus saa olla enintään 15 tilavuusprosenttia. Väkevöinti viinin valmistukseen tarkoitettujen rypälemehujen osittaisella tiivistämisellä on sallittua, kunhan väkevöimisaste on enintään 10 prosenttia. Kokonaisalkoholipitoisuus saa väkevöinnin jälkeen olla 16 tilavuusprosenttia.

YLEISET ANALYYTTISET OMINAISUUDET

Yleiset analyyttiset ominaisuudet Kokonaisalkoholipitoisuus enintään (til-%) 16 Todellinen alkoholipitoisuus vähintään (til-%) 11,5 Vähimmäishappopitoisuus milliekvivalentteina litrassa Haihtuvien happojen pitoisuus enintään (mEq/l) 18 Kokonaisrikkidioksidipitoisuus enintään (mg/l) 300

3. Makeat väkevät valkoviinit

LYHYT KIRJALLINEN KUVAUS

Sémillon B -lajikkeessa on usein hienovaraisia valkoisten kukkien ja hedelmien aromeja, ja sen maku on runsas ja pehmeä. Usein siihen yhdistetään Sauvignon B-, Sauvignon gris G- ja Muscadelle B-lajikkeita, jotka antavat viinille hedelmäisiä vivahteita ja tuoreutta. Makeiden väkevien viinien aromit ovat erittäin sävykkäitä, ja niissä on sitrushedelmien, hunajan ja mausteiden vivahteita.

Luonnollinen vähimmäisalkoholipitoisuus on 16 tilavuusprosenttia.

Käymiskykyisten sokereiden pitoisuus on yli 45 g/l.

Näiden viinien tuotannossa kaikenlainen väkevöittäminen on kielletty.

YLEISET ANALYYTTISET OMINAISUUDET

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12 Vähimmäishappopitoisuus milliekvivalentteina litrassa Haihtuvien happojen pitoisuus enintään (mEq/l) 25 Kokonaisrikkidioksidipitoisuus enintään (mg/l) 400

5. Viininvalmistusmenetelmät

5.1. Erityiset viininvalmistusmenetelmät

1. Viininviljelykäytännöt

Viininviljelykäytäntö

Viiniköynnösten istutustiheys on vähintään 4 500 köynnöstä hehtaaria kohden. Köynnösrivien välinen etäisyys saa olla enintään 2,50 metriä, ja samalla rivillä olevien köynnösten välisen etäisyyden on oltava vähintään 0,85 metriä.

Viiniköynnökset on leikattava viimeistään 1. toukokuuta. Köynnökset on leikattava niin, että kuhunkin köynnökseen jätetään enintään 10 silmua, käyttäen yksinkertaista, kaksinkertaista ja sekamuotoista Guyot-leikkausta tai matalaleikkausta (Royat-leikkaus tai viuhkaleikkaus).

Makeat väkevät viinit valmistetaan ylikypsinä korjatuista (jalohomeen peittämistä) rypäleistä, jotka on poimittu käsin ja valikoitu useassa eri vaiheessa.

2. Väkevöinti

Erityinen viininvalmistusmenetelmä

Makeiden väkevien viinien tuotannossa kaikenlainen väkevöiminen on kielletty.

Kuivien viinien kokonaisalkoholipitoisuus saa olla väkevöinnin jälkeen enintään 13,5 tilavuusprosenttia.

Puolimakeiden viinien osalta kuivasokeroimalla tai puhdistetun tiivistetyn rypäleen puristemehun avulla tapahtuvan väkevöinnin jälkeen viinin kokonaisalkoholipitoisuus saa olla enintään 15 tilavuusprosenttia. Väkevöinti viinin valmistukseen tarkoitettujen rypälemehujen osittaisella tiivistämisellä on sallittua, kunhan väkevöimisaste on enintään 10 prosenttia. Kokonaisalkoholipitoisuus saa väkevöinnin jälkeen olla 16 tilavuusprosenttia.

5.2. Enimmäistuotokset

1. Kuivat valkoviinit

60 hehtolitraa hehtaaria kohti

2. Puolimakeat valkoviinit

55 hehtolitraa hehtaaria kohti

3. Makeat väkevät valkoviinit

40 hehtolitraa hehtaaria kohti

6. Rajattu maantieteellinen alue

Viinirypäleet on korjattava, viiniytettävä ja viini valmistettava sekä kypsytettävä seuraavien Gironden departementtiin 15. päivänä maaliskuuta 2021 tehdyn virallisen geokoodin perusteella kuuluvien kuntien alueella: Caudrot, Le Pian-sur-Garonne, Saint-André-du-Bois, Saint-Laurent-du-Bois, Saint-Laurent-du-Plan, Saint-Macaire, Saint-Martial, Saint-Martin-de-Sescas, Saint-Pierre-d’Aurillac ja Sainte-Foy-la-Longue.

7. Pääasiallinen rypälelajike (pääasialliset rypälelajikkeet)

Muscadelle B

Sauvignon B – Sauvignon blanc

Sauvignon gris G – Fié gris

Sémillon B

8. Yhteyden tai yhteyksien kuvaus

Maantieteellinen alue sijaitsee Garonnejoen oikealla rannalla 40 kilometrin päässä Bordeaux’sta Garonnejoen yläjuoksulla lähellä joen toisella rannalla sijaitsevaa Langonia.

Maantieteellisellä alueella vallitsee lauhkea ilmasto, ja Garonnen laakson vaikutus vähentää erityisesti keväthallan riskiä. Alueen erittäin vaihtelevalle pinnanmuodostukselle ovat ominaisia tarkasti jokea myötäilevät kukkulat. Maisemaa muokkaavat myös Garonnen sivujoet, jotka muodostavat suuria laaksoja hiekka- ja kalkkikivestä muodostuville valuma-alueille.

Maantieteellisellä alueella uusilla tulvamailla sijaitsevat lohkot on jätetty tarkasti niiden rajattujen lohkojen ulkopuolelle, joilta rypäleet kerätään, samoin kuin luonnostaan huonosti kuivuvat lohkot, jotka muodostuvat hydromorfisesta maasta tai huuhtoutuneesta happamasta pseudogley-maasta, jota on sekametsän peittämillä pohjoisilla rinteillä. Maantieteellisen alueen ulkopuolelle on jätetty myös solien pohjalla, keskellä metsää sijaitsevat tai keväthalloille alttiit lohkot sekä kaupungistuneet alueet, sorakuopat tai louhokset (kalkkikivi, savi) ja vanhat siemenmetsät ja sekametsät, joissa ei ole perinteisesti viljelty viiniä.

Eteläisten rinteiden lohkot saavat erittäin paljon auringon valoa ja muodostuvat hiekka- ja savipitoisesta maasta tai lepäävät Agenais’n hiekkakivikerroksen (”molasse de l’Agenais”) päälle muodostuneiden sorakerrosten päällä. Nämä olosuhteet suosivat valkoisten lajikkeiden ja erityisesti Sémillon B -lajikkeen alkuperäistä ominaislaatua.

Tämä rajaus edellyttää kasvin optimaalista hoitoa sekä tuotannon elinvoimaisuuden ja potentiaalin hallintaa. Käytännössä se tarkoittaa tarkkoja leikkausta koskevia sääntöjä köynnöskohtaisen tuotannon rajoittamiseksi, riittävää istutustiheyttä, tukemista ja lehvistön korkeutta koskevia sääntöjä sekä tarkasti määriteltyä köynnöskohtaista enimmäistuotosta. Côtes de Bordeaux Saint-Macaire -viinit, jotka tunnistaa puolimakeasta ja pyöreästä mausta tai niiden aromaattisista ominaispiirteistä, on valmistettava hyvin kypsyneistä rypäleistä.

Tuotosta hallitaan myös valmistetun viinityypin mukaan (kuivat, puolimakeat tai väkevät valkoviinit), ja se on sitä pienempi, mitä suurempi tuotteen sokeripitoisuus on. Käymiskykyisiä sokereita sisältävät valkoviinit muodostavat suurimman osan tuotannosta, kun taas kuivia valkoviinejä valmistetaan vähemmän.

Sémillon B -lajikkeessa on usein hienovaraisia valkoisten kukkien ja hedelmien aromeja, ja sen maku on runsas ja pehmeä. Usein siihen yhdistetään Sauvignon B-, Sauvignon gris G- ja Muscadelle B-lajikkeita, jotka antavat viinille hedelmäisiä vivahteita ja tuoreutta.

Rypäleiden kypsyysasteen mukaan viineissä on oltava seuraavat merkinnät:

— ”sec” (kuiva) sellaisten valkoviinien osalta, joiden käymiskykyisten sokereiden pitoisuus on alle 4 g/l;

— ”moelleux” (puolimakea) sellaisten valkoviinien osalta, joiden käymiskykyisten sokereiden pitoisuus 34–45 g/l;

Makeat väkevät viinit valmistetaan ylikypsinä korjatuista rypäleistä, jotka on poimittu käsin ja useassa eri vaiheessa. Käymiskykyisten sokereiden pitoisuus on yli 45 g/l. Kaikenlainen väkevöinti on kielletty. Kypsytysaika kestää vähintään sadonkorjuuta seuraavan vuoden maaliskuun 15. päivään, ja on tarpeen viinien kypsymisen ja monimuotoisempien aromien kehittymisen kannalta. Viinien aromit ovat erittäin sävykkäitä, ja niissä on erityisesti sitrushedelmien, hunajan ja mausteiden vivahteita.

Tuottajayhteisön kehittämä taitotieto on auttanut antamaan tarkistetun alkuperänimityksen ”Côtes de Bordeaux-Saint-Macaire” viineille, jotka on tuotettu valkoisten lajikkeiden kasvattamiselle erityisen suotuisassa maantieteellisessä ympäristössä. Vaikka ”Côtes de Bordeaux-Saint-Macaire” -viinien tuotanto on ollut sen jälkeen, kun punaviinien tuotanto alkoi kehittyä 1990-luvulta lähtien, pienimuotoista, pieni mutta dynaaminen tuottajaryhmä pitää edelleen yllä viinin tunnettuutta ja mainetta, jotka perustuvat siihen, että valkoviinien ja erityisesti väkevien viinien tuotannossa noudatetaan perinteisiä tuotantomenetelmiä.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue koostuu viiniyttämistä, valmistusta ja kypsytystä koskevan poikkeuksen mukaisesti seuraavien Gironden departementin kuntien (15. maaliskuuta 2021 voimassa ollut virallinen geokoodi) alueesta: Casseuil, Castelviel, Gironde-sur-Dropt, Gornac, Morizès, Mourens, Saint-Exupéry, Saint-Félix-de-Foncaude, Saint-Germain-de-Grave, Saint-Maixant, Saint-Pierre-de-Bat, Semens, Toulenne ja Verdelais.

Merkinnät Vapaaehtoiset merkinnät

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

Kaikki vapaaehtoiset merkinnät kirjoitetaan etiketteihin kirjaimilla, joiden koko saa olla sekä korkeudeltaan että leveydeltään enintään kaksinkertainen verrattuna kirjainkokoon, jolla tarkistettu alkuperänimitys on kirjoitettu.

Viineille, joiden käymiskykyisten sokereiden pitoisuus (glukoosi- ja fruktoosipitoisuus) on enintään 4 g/l, annetaan merkintä ”sec” (kuiva).

Viineille, joiden käymiskykyisten sokereiden pitoisuus (glukoosi- ja fruktoosipitoisuus) on 34–45 g/l, annetaan merkintä ”moelleux” (puolimakea).

Merkinnät Suurempi maantieteellinen yksikkö

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

Tarkistetun alkuperänimityksen saaneiden viinien etiketissä voidaan mainita laajempi maantieteellinen alue ”Vin de Bordeaux” tai ”Grand Vin de Bordeaux”. Laajempi maantieteellinen alue kirjoitetaan kirjaimin, jotka saavat olla korkeudeltaan ja leveydeltään enintään kaksi kolmasosaa niistä kirjaimista, joilla tarkistettu alkuperänimitys kirjoitetaan.

Linkki tuote-eritelmään

http://info.agriculture.gouv.fr/gedei/site/bo-agri/document_administratif-234215e6-a777-434c-a2b2-450d9e9fb46f

(1) EYVL L 9, 11.1.2019, s. 2.